РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/115-14

10. јун 2014. године

Б е о г р а д

**З А П И С Н И К**

**ДЕВЕТЕ СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 10. ЈУНА 2014. ГОДИНЕ**

Седница је почела у 12,00 часова.

Седници је председавао Петар Петровић, председник Одбора.

Седници су присуствовали чланови Одбора: Биљана Илић Стошић, Биљана Савовић, Мирјана Андрић, Живан Ђуришић, Драган Пауновић, Тања Томашевић Дамњановић, Милетић Михајловић, Владимир Ђукановић, Мехо Омеровић, Велинка Тошић и Ласло Варга.

Седници нису присуствовали чланови Одбора: Олгица Батић, Неђо Јовановић, Александар Мартиновић, Балша Божовић, Јован Марковић, нити њихови заменици.

Седници су присуствовали: Драгомир Милојевић, председник Високог савета судства, Мајда Кршикапа, секретар Високог савета судства, Бранко Стаменковић, члан Државног већа тужилаца, и Гордана Јанићијевић, заменик републичког јавног тужиоца.

На предлог председника Одбора једногласно је утврђен следећи

Д н е в н и р е д :

1. Разматрање Предлога одлуке о избору јавних тужилаца за апелациона јавна тужилаштва, који је поднела Влада, (број 119-1679/14, од 23. маја 2014. године);
2. Разматрање Извештаја о раду Високог савета судства за 2013. годину (број 02-1835/14, од 3. јуна 2014. године);
3. Разматрање Извештаја о раду Државног већa тужилаца за 2013. годину, који је поднело Државно веће тужилаца (број 02-1388/14, од 9. маја 2014. године);
4. Разматрање Извештаја о раду јавних тужилаштава на сузбијању криминалитета и заштити уставности и законитости у 2013. години, који је поднео Републички јавни тужилац (број 02-1730/14, од 26. маја 2014. године);
5. Одређивање три члана Одбора за чланове Комисије за контролу извршења кривичних санкција;
6. Одређивање представника Одбора за члана Комисије за праћење спровођења Националног акционог плана за примену Резолуције 1325 Савета безбедности УН – Жене, мир, безбедност у Републици Србији (2010 – 2015);
7. Разно.

Пре преласка на рад по утврђеном дневном реду усвојени су, без примедаба, записници са пете и шесте седнице Одбора.

**Прва тачка дневног рада:** **Разматрање Предлога одлуке о избору јавних тужилаца за апелациона јавна тужилаштва;**

Одбор је размотрио Предлог одлуке о избору јавних тужилаца за апелациона јавна тужилаштва и одлучио да, на основу чл. 51. и 201. Пословника Народне скупштине, поднесе следећи

И З В Е Ш Т А Ј

Одбор за правосуђе, државну управу и локалну самоуправу је констатовао да је Влада поднела Предлог одлуке о избору јавних тужилаца за апелациона јавна тужилаштва као овлашћени предлагач, у складу са чланом 74. Закона о јавном тужилаштву.

Одбор је одлучио да предложи Народној скупштини да прихвати Предлог одлуке о избору јавних тужилаца за апелациона јавна тужилаштва.

За известиоца Одбора на седници Народне скупштине одређен је Петар Петровић, председник Одбора.

**Друга тачка дневног рада:**  **Разматрање Извештаја о раду Високог савета судства за 2013. годину;**

Драгомир Милојевић, председник Високог савета судства, укратко је представио рад Високог савета судства у протеклој години.

Одбор је, након тога, одлучио да, на основу члана 237. став 4. Пословника Народне скупштине, поднесе следећи

И З В Е Ш Т А Ј

Одбор за правосуђе, државну управу и локалну самоуправу размотрио је Извештај о раду Високог савета судства за 2013. годину, који је поднет Народној скупштини на основу члана 19. став 1. Закона о Високом савету судства.

Одбор је констатовао да је Високи савет судства у Извештају о раду за 2013. годину целовито представио активности Савета у 2013. години, које произлазе из Уставом и законом утврђеног положаја овог органа као независног и самосталног органа који обезбеђује и гарантује независност и самосталност судова и судија.

Одбор предлаже Народној скупштини да прихвати Извештај о раду Високог савета судства за 2013. годину.

За известиоца Одбора на седници Народне скупштине одређен је Петар Петровић, председник Одбора.

**Трећа тачка дневног рада:** **Разматрање Извештаја о раду Државног већa тужилаца за 2013. годину;**

Бранко Стаменковић је, као представник Државног већа тужилаца, представио рад Већа у протеклој години. Нагласио је да су у 2013. години спроводене све планиране активности које су Државном већу тужилаца Уставом и законом поверене. Као најзначајније активности истакао је формирање и почетак рада дисциплинских органа Већа, указујући да су у претходној години покренуте 44 дисциплинске пријаве, да су 4 поступка окончана, док су неки поступци пренети у наредну годину ради доношења коначне одлуке. Обавестио је присутне чланове Одбора да је Државно веће тужилаца донело и Етички кодекс, као и да се приводи крају рад на Правилнику о вредновању рада јавних тужилаца и заменика јавних тужилаца, што ће допринети ефикасном и одговорном раду јавног тужилаштва. У даљем излагању је нагласио да су активности Државног већа тужилаца позитивно оцењене од стране међународних експерата у процесу придруживања Републике Србије Европској унији, као и других домаћих органа и организација.

Одбор је, након тога, одлучио да, на основу члана 237. став 4. Пословника Народне скупштине („Службени гласник РС“, број 20/12 - Пречишћени текст), поднесе следећи

И З В Е Ш Т А Ј

Одбор за правосуђе, државну управу и локалну самоуправу размотрио је Извештај о раду Државног већа тужилаца за 2013. годину, који је поднет Народној скупштини на основу члана 19. став 1. Закона о Државном већу тужилаца.

Одбор је констатовао да је Државно веће тужилаца у Извештају о раду за 2013. годину целовито представило активности Већа које произлазе из Уставом и законом утврђеног положаја Државног већа тужилаца као самосталног органа који обезбеђује и гарантује самосталност јавних тужилаца и заменика јавних тужилаца.

Одбор предлаже Народној скупштини да прихвати Извештај о раду Државног већа тужилаца за 2013. годину.

За известиоца Одбора на седници Народне скупштине одређен је Петар Петровић, председник Одбора.

**Четврта тачка дневног рада:** **Разматрање Извештаја о раду јавних тужилаштава на сузбијању криминалитета и заштити уставности и законитости у 2013. години;**

Гордана Јанићијевић, заменик републичког јавног тужиоца, представила је рад јавних тужилаштава у 2013. години. Истакла је да јавно тужилаштво, у оквиру своје уставом и законом прописане функције, наставља да ради на својим приоритетима, а то су борба против корупције и организованог криминала, као и борба против свих других облика криминалитета. Такође је указала да се наставља међународна сарадња кроз пружање правне помоћи, учешће на међународним конференцијама, семинарима и радионицама, као и кроз учешће у преговарачким процесима.

Одбор је, након тога, одлучио да, на основу члана 237. став 4. Пословника Народне скупштине, поднесе следећи

И З В Е Ш Т А Ј

Одбор за правосуђе, државну управу и локалну самоуправу размотрио је Извештај о раду јавних тужилаштава на сузбијању криминалитета и заштити уставности и законитости у 2013. години, који је Народној скупштини поднет на основу члана 29. став 3. тачка 4. Закона о јавном тужилаштву.

Одбор је констатовао да је Републички јавни тужилац у Извештају о раду јавних тужилаштава на сузбијању криминалитета и заштити уставности и законитости у 2013. години целовито представио активности тужилаштава, које произлазе из Уставом и законом утврђеног положаја тужилаштва као самосталног органа који гони починиоце кривичних и других кажњивих дела и предузима мере заштите уставности и законитости.

Одбор предлаже Народнoj скупштини да прихвати Извештај о раду јавних тужилаштава на сузбијању криминалитета и заштити уставности и законитости у 2013. години.

За известиоца Одбора на седници Народне скупштине одређен је Петар Петровић, председник Одбора.

**Пета тачка дневног рада:** **Одређивање три члана Одбора за чланове Комисије за контролу извршења кривичних санкција;**

Председник Одбора је упознао чланове Одбора са обавезом Народне скупштине да, у складу са чланом 278. Закона о извршењу кривичних санкција и Одлуком о образовању Комисије за контролу извршења кривичних санкција, донетом на основу тог члана Закона, образује Комисију за контролу извршења кривичних санкција. Комисија се образује на предлог Одбора за правосуђе, државну управу и локалну самоуправу, са задатком да, у вршењу контроле извршења кривичних санкција и мере притвора, сагледава стање у области извршења кривичних санкција и предлаже мере за отклањање неправилности и мере за унапређење услова живота, третмана и заштите права лица лишених слободе.

Комисија се образује у саставу:

- три члана који се бирају из реда чланова или заменика чланова одбора у чијем је делокругу правосуђе, и

- два чланa који се бираjу из реда чланова или заменика чланова одбора у чијем су делокругу питања из области људских права, здравља или социјалне политике.

Председник Одбора је указао да је потребно да Одбор предложи три члана Комисије који се бирају из реда чланова Одбора за правосуђе, државну управу и локалну самоуправу. Када Одбору предлоге кандидата за чланове Комисије доставе одбори у чијем су делокругу питања из области људских права, здравља или социјалне политике, Одбор ће утврдити предлог одлуке о избору чланова Комисије и поднети је Народној скупштини на усвајање.

Председник Одбора је, имајући у виду наведену обавезу Одбора, предложио да се за чланове Комисије из реда чланова Одбора изаберу Мехо Омеровић, Неђо Јовановић и Тања Томашевић Дамњановић. Ово с обзиром на то да су Мехо Омеровић и Неђо Јовановић за чланове Комисије били изабрани у претходном сазиву и већ започели с радом у овом специфичном скупштинском телу, па би им требало пружити прилику да наставе са радом у Комисији која је тек започела с радом кад су расписани ванредни избори. Тања Томашевић Дамњановић ће, по мишљењу председника, као члан Комисије допринети њеном успешном раду.

Чланови Одбора су једногласно подржали предлог председника Одбора и одлучили да чланови Комисије из реда чланова Одбора буду Тања Томашевић Дамњановић, Мехо Омеровић и Неђо Јовановић.

**Шеста тачка дневног рада:** **Одређивање представника Одбора за члана Комисије за праћење спровођења Националног акционог плана за примену Резолуције 1325 Савета безбедности УН – Жене, мир, безбедност у Републици Србији (2010 – 2015);**

Председник Одбора упознао је чланове Одбора да је Одлуком Народне скупштине о образовању Комисије за праћење спровођења Националног акционог плана за примену Резолуције 1325 Савета безбедности Уједињених нација – жене, мир и безбедност у републици Србији (2010 – 2015), која је донета 29. децембра 2011. године, утврђено да у састав Комисије улази, поред осталих, и представник одбора Народне скупштине у чијем су делокругу питања из области правосуђа и управе.

На предлог председника, Одбор за правосуђе, државну управу и локалну самоуправу је за представника Одбора за правосуђе, државну управу и локалну самоуправу у Комисији за праћење спровођења Националног акционог плана за примену Резолуције 1325 Савета безбедности Уједињених нација – жене, мир и безбедност у републици Србији (2010 – 2015) одредио Биљану Илић Стошић, члана Одбора.

**Седма тачка дневног рада:** **Р а з н о**

У оквиру ове тачке дневног реда председник Одбора је подсетио чланове да се у материјалима који су подељени на седницу налази и Одлука Одбора за европске интеграције коју је председницима одбора Народне скупштине доставио председник Народне скупштине, а којом се уређује поступак разматрања предлога преговарачке позиције у процесу преговора о приступању РС Европској унији.Ова одлука достављена је члановима Одбора на упознавање, имајући у виду да ће се предлог преговарачке позиције, осим на седници Одбора за европске интеграције, разматрати и на седницама одбора у чијем је делокругу питање из одговарајуће преговарачке позиције, у складу са Резолуцијом о улози Народне скупштине и начелима у преговорима о приступању РС Европској унији (тачка 20).

Обавестио је, такође, присутне чланове да ће се од идуће седнице Одбора тачке дневног реда разматрати и о њима ће се одлучивати у систему е-парламента, због чега ће, на почетку те седнице, чланови који још немају искуства у раду у е-парламенту бити упознати са овим начином рада.

Такође је подсетио чланове Одбора да се у материјалу налази и програм радионице „Утицај усвајања правних тековина Европске уније на Србију“, која се за народне посланике организује 11. и 12. јуна 2014. године, у оквиру Тwinning пројекта „Јачање капацитета Народне скупштине Републике Србије у процесу евроинтеграција“, који се спроводи у сарадњи са Парламентом Грчке.

Седница је завршена у 13,00 часова.

СЕКРЕТАР ПРЕДСЕДНИК

Љиљана Милетић Живковић Петар Петровић